CELEX: 
Language: sl
Date: 2021-07-06 00:00:00
Title: DELEGIRANA UREDBA KOMISIJE (EU) …/… o spremembi Delegirane uredbe (EU) 2016/1237 glede obveznosti za izvozno dovoljenje za riž

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Delegirana uredba Komisije (EU) 2016/1237 med drugim določa obveznost za izvozno dovoljenje za „oluščen (rjav) riž“ in „manj brušen ali popolnoma brušen riž, poliran ali glaziran ali ne“. Vendar se lahko izvoz zdaj učinkovito spremlja z drugimi sredstvi, npr. z uporabo nadzornega sistema (GD TAXUD). Na podlagi zahteve nekaterih deležnikov in tudi držav članic ter zaradi poenostavitve in zmanjšanja upravnega bremena za države članice in izvajalce bi bilo treba odpraviti zahtevo po izvoznih dovoljenjih za „oluščen (rjav) riž“ in „manj brušen ali popolnoma brušen riž, poliran ali glaziran ali ne“. Čeprav bi se lahko iz istih razlogov odpravila tudi uvozna dovoljenja za riž, je slednja treba ohraniti, da bi Unija izpolnila svoje obveznosti iz sporazumov iz leta 2005 s Tajsko (Sklep Sveta z dne 20. decembra 2005 (2005/953/ES) o sklenitvi Sporazuma v obliki izmenjave pisem med Evropsko skupnostjo in Tajsko v skladu s členom XXVIII GATT 1994 o spremembi koncesij za riž, predvidenih na seznamu CXL ES, priloženemu GATT 1994, UL L 346, 29.12.2005, str. 24) in z Združenimi državami Amerike (Sklep Sveta z dne 21. junija 2005 (2005/476/ES) o sklenitvi Sporazuma v obliki izmenjave pisem med Evropsko skupnostjo in Združenimi državami Amerike v zvezi z metodo izračuna dajatev na oluščen riž in o spremembah Sklepov 2004/617/ES, 2004/618/ES in 2004/619/ES, UL L 170, 1.7.2005, str. 67).
            
            
               2.POSVETOVANJA PRED SPREJETJEM AKTA
            
            
               Ta delegirani akt je bil predstavljen in obravnavan s strokovnjaki na sejah GREX (skupine strokovnjakov) za horizontalna vprašanja v zvezi s SKP 16. marca in 15. aprila 2021. Akt je bil objavljen za posvetovanje v okviru mehanizma povratnih informacij, ki je potekalo od 9. aprila do 7. maja 2021. V okviru navedenega mehanizma je bila prejeta ena povratna informacija, ki je bila splošne narave in ni zadevala akta kot takega. Zato sprememba akta ni bila potrebna.  
            
            
               3.PRAVNI ELEMENTI DELEGIRANEGA AKTA
            
            
               Ta delegirani akt določa odpravo obveznosti za izvozno dovoljenje za „oluščen (rjav) riž“ in „manj brušen ali popolnoma brušen riž, poliran ali glaziran ali ne“. To se doseže s spremembo Uredbe (EU) 2016/1237. Hkrati se sprejme Izvedbena uredba Komisije o spremembi ustrezne Izvedbene uredbe Komisije (EU) 2016/1239 glede določb o znesku varščine in obdobjih veljavnosti izvoznih dovoljenj za riž, ki bodo odpravljena s to uredbo.
            
            
                
            
            
               DELEGIRANA UREDBA KOMISIJE (EU) …/…
            
            
               z dne 6.7.2021
            
            
               o spremembi Delegirane uredbe (EU) 2016/1237 glede obveznosti za izvozno dovoljenje za riž
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007
                  1
                ter zlasti člena 177 Uredbe,
            
            
               ob upoštevanju Uredbe (EU) št. 1306/2013 Evropskega parlamenta in Sveta z dne 17. decembra 2013 o financiranju, upravljanju in spremljanju skupne kmetijske politike in razveljavitvi uredb Sveta (EGS) št. 352/78, (ES) št. 165/94, (ES) št. 2799/98, (ES) št. 814/2000, (ES) št. 1290/2005 in (ES) št. 485/2008
                  2
               , ter zlasti člena 66(3)(c) in (e) Uredbe,
            
            
               ob upoštevanju naslednjega:
            
            
               (1)Delegirana uredba Komisije (EU) 2016/1237
                  3
                dopolnjuje Uredbo (EU) št. 1308/2013 glede sistema dovoljenj za kmetijske proizvode, vključno s seznamom proizvodov, za katere je treba predložiti uvozno ali izvozno dovoljenje.
            
            
               (2)Točka (a) člena 2(2) Delegirane uredbe (EU) 2016/1237 v povezavi s točko A dela II Priloge k navedeni uredbi določa obveznost za dovoljenje za izvoz oluščenega (rjavega) riža, ki spada v oznako KN 1006 20, in manj brušenega ali popolnoma brušenega riža, poliranega ali glaziranega ali ne, ki spada v oznako KN 1006 30.
            
            
               (3)Trenutno se učinkovit nadzor izvoza lahko izvaja z drugimi sredstvi. Zaradi poenostavitve in zmanjšanja upravnega bremena za države članice in izvajalce bi bilo treba odpraviti obveznost za izvozna dovoljenja za oluščen (rjav) riž in manj brušen ali popolnoma brušen riž, poliran ali glaziran ali ne.
            
         
         
            
               (4)Zaradi jasnosti je primerno določiti pravila v zvezi z izvoznimi dovoljenji, ki se izdajo za oluščen (rjav) riž in manj brušen ali popolnoma brušen riž, poliran ali glaziran ali ne, za katera ta uredba odpravlja obveznost za izvozno dovoljenje, ter ki še vedno veljajo na datum začetka uporabe te uredbe.
            
            
               (5)Delegirano uredbo (EU) 2016/1237 bi bilo zato treba ustrezno spremeniti –
            
            
               SPREJELA NASLEDNJO UREDBO:
            
            
               Člen 1
            
            
               Sprememba Delegirane uredbe Komisije (EU) 2016/1237
            
            
            
               V delu II Priloge k Delegirani uredbi (EU) 2016/1237 se črta točka A.
            
            
               Člen 2
            
            
               Prehodne določbe
            
            
               Na zahtevo imetnika dovoljenja se varščina, položena za izvozno dovoljenje za oluščen (rjav) riž in za manj brušen ali popolnoma brušen riž, poliran ali glaziran ali ne, sprosti, ko so izpolnjeni vsi naslednji pogoji: 
            
            
               (a) veljavnost dovoljenja na datum začetka veljavnosti te uredbe ni potekla; 
            
            
               (b) dovoljenje je bilo na datum začetka veljavnosti te uredbe uporabljeno le delno ali sploh ni bilo uporabljeno.
            
            
               Člen 3
            
            
               Začetek veljavnosti
            
            
               Ta uredba začne veljati sedmi dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 6.7.2021
            
            
               
                     Za Komisijo
               
               
                     Predsednica
                     Ursula VON DER LEYEN
               
            
         
         
            
                  
                     (1)
                  
                        UL L 347, 20.12.2013, str. 671. 
               
               
                  
                     (2)
                  
                        UL L 347, 20.12.2013, str. 549. 
               
               
                  
                     (3)
                  
                        Delegirana uredba Komisije (EU) 2016/1237 z dne 18. maja 2016 o dopolnitvi Uredbe (EU) št. 1308/2013 Evropskega parlamenta in Sveta glede pravil za uporabo sistema uvoznih in izvoznih dovoljenj, dopolnitvi Uredbe (EU) št. 1306/2013 Evropskega parlamenta in Sveta glede pravil o sprostitvi in zasegu varščin, položenih za takšna dovoljenja, spremembi uredb Komisije (ES) št. 2535/2001, (ES) št. 1342/2003, (ES) št. 2336/2003, (ES) št. 951/2006, (ES) št. 341/2007 in (ES) št. 382/2008 ter razveljavitvi uredb Komisije (ES) št. 2390/98, (ES) št. 1345/2005, (ES) št. 376/2008 in (ES) št. 507/2008 (UL L 206, 30.7.2016, str. 1).